Nooralotta Neziri

**Nooralotta Maria Neziri** (s. 9. marraskuuta 1992 Turku) on suomalainen pikajuoksija ja pika-aitajuoksija. Hän edustaa Jyväskylän Kenttäurheilijoita. Aikaisemmin hän on edustanut Porin Yleisurheilua, Kyläsaaren Kajastusta ja Turun Urheiluliittoa. Vuodesta 2024 lähtien hän on valmentanut itse itseään. Aikaisemmin häntä valmensi kesäkuuhun 2017 saakka Jussi Ihamäki, sen jälkeen vuoteen 2021 saakka Petteri Jouste, vuosina 2021–2022 Philipp Unfried, vuosina 2022–2023 Matti Vyyryläinen ja vuosina 2023–2024 Ville-Matti Rantala ja Samir Demnati.

Neziri on voittanut 100 metrin aitajuoksun Suomen mestaruuden vuosina 2012–2016 ja 2018.

## Ura juoksijana
### 2009–2011
Bressanonen alle 18-vuotiaiden MM-kisoissa 2009 Neziri oli viides 100&nbsp;metrin aitajuoksussa ajalla 13,44&nbsp;s. Euroopan nuorten olympiafestivaaleilla Tampereella 2009 hän voitti kultaa 100&nbsp;metrin aitajuoksussa 17-vuotiaiden Suomen ennätysajalla 13,23&nbsp;s. Aitojen korkeus tässä ikäluokassa on 76,2&nbsp;cm. Kalevan kisoissa 2009 Neziri saavutti hopeaa 100&nbsp;metrin aitajuoksussa. Suomi–Ruotsi-maaottelussa 2009 hän kilpaili ensimmäistä kertaa aikuisten maaottelussa ja voitti 100&nbsp;metrin aitajuoksun uudella ennätysajallaan.

Sisäratojen SM-kisoissa 2010 Neziri voitti kultaa 60&nbsp;metrin aitajuoksussa ja sijoittui samana vuonna alle 20-vuotiaiden MM-kilpailuissa viidenneksi 100&nbsp;metrin aitajuoksussa ajalla 13,49&nbsp;s. Kajaanin Kalevan kisoissa hän sai pronssia. Sisäratojen SM-kilpailuissa 2011 Neziri saavutti hopeaa 60&nbsp;metrin aitajuoksussa. Tallinnan alle 20-vuotiaiden EM-kilpailuissa 2011 hän voitti kultaa silloisella ennätyksellään 13,34&nbsp;s. Saman vuoden Kalevan kisoissa hän oli toinen ja voitti Suomi–Ruotsi-maaottelun.

### 2012–2013
Neziri voitti kultaa 60&nbsp;metrin aitajuoksussa sisäratojen SM-kisoissa 2012. Helsingin EM-kilpailuissa 2012 hän paransi alkuerissä ennätystään 0,05&nbsp;sekunnin verran alle 23-vuotiaiden Suomen ennätysaikaan 13,23&nbsp;s mutta karsiutui. 12. elokuuta 2012 Mikkelissä Neziri juoksi 100&nbsp;metrin aitajuoksun Suomen ennätyksen 13,10&nbsp;s 0,9&nbsp;m/s vastatuuleen. Hän alitti Hanna Korellin ennätyksen vuodelta 2004 kolmella sekunnin sadasosalla. Neziri voitti kultaa Lahden Kalevan kisoissa 2012. Göteborgin Suomi–Ruotsi-maaottelussa 2012 hän juoksi uuden 100 metrin ennätyksensä 11,66 s ja voitti 100 metrin aitajuoksun.

Helmikuussa 2013 Neziri rikkoi Manuela Boscon nimissä olleen 60&nbsp;metrin aitajuoksun Suomen ennätyksen 8,12&nbsp;s juostuaan Jyväskylässä sisäratojen SM-kilpailuiden alkuerissä 8,07&nbsp;s. Loppukilpailussa hänet hylättiin varaslähdön vuoksi. Göteborgin sisäratojen EM-kilpailuissa 2013 Neziri oli kahdeksas ajalla 8,19&nbsp;s. Heinäkuussa 2013 Tampereen alle 23-vuotiaiden EM-kisoissa Ratinan stadionilla Neziri voitti pronssia ajalla 13,39&nbsp;s. Tulos jäi 25 sadasosaa hänen kauden parhaastaan, jonka hän oli juossut Eurajoen kansallisissa kilpailuissa kymmenen päivää aikaisemmin. Lapinlahden Eliittikisoissa 21. heinäkuuta Neziri juoksi ajan 13,05&nbsp;s, joka alitti hänen vuonna 2012 juoksemansa Suomen ennätyksen ja Moskovan MM-kilpailujen B-tulosrajan, mutta myötätuulta oli liikaa eikä tulos siten ollut tilastokelpoinen. Kalevan kisoissa 2013 Neziri voitti kultaa ajalla 13,16&nbsp;s. Hän saavutti Moskovan MM-kilpailujen B-kisarajan, Suomen ennätystä sivunneen 13,10&nbsp;s Ruotsissa Sundsvalissa ja valittiin kisoihin. MM-kisojen välierissä Neziri juoksi 100 metrin aitojen uuden Suomen ennätyksen 13,04&nbsp;s karsiutuen kuitenkin loppukilpailusta. Kauden päätteeksi hän voitti Ruotsi–Suomi-maaottelussa 100 metrin aitajuoksun.

### 2014–2016
Neziri voitti hallimaaottelun 60 metrin aitajuoksun Tampereella helmikuussa 2014. Sisäratojen SM-kilpailuissa hän saavutti kultaa 60 metrin aitajuoksussa ajalla 8,09 ja hopeaa 60 metrillä ennätystään sivunneella ajalla 7,42. Sopotin MM-hallikilpailuissa 2014 hän karsiutui 60 metrin aitajuoksun alkuerissä. 

Neziri sivusi 100 metrin aitajuoksun Suomen ennätystään 13,04 Jämsässä 29. kesäkuuta 2014. 13. heinäkuuta 2014 hän juoksi Kuortaneen Eliittikisoissa ensimmäisenä suomalaisnaisena 100&nbsp;metrin aidat alle 13 sekunnin tehden uudeksi Suomen ennätykseksi 12,98&nbsp;s. Kuopion Kalevan kisoissa 2014 hän voitti SM-kultaa ajalla 13,03. Zürichin EM-kilpailuissa hän karsiutui alkuerissä sekä 100 metrin aitajuoksussa että 4&nbsp;×&nbsp;100 metrin viestissä. Hän voitti aitajuoksukilpailun Ruotsi–Suomi-maaottelussa.

Neziri juoksi 29. tammikuuta 2015 Düsseldorfissa Suomen ennätyksen 60 metrin aitajuoksussa 8,06. 2. helmikuuta 2015 hän aitoi Tähtien kisoissa Tampereen Pirkkahallissa 60 metriä suomenennätysaikaan 7,99&nbsp;s. Hän sivusi ennätystä viisi päivää myöhemmin Jyväskylässä. 22. helmikuuta hän paransi ennätysajan lukemiin 7,98&nbsp;s voittaessaan Suomen-mestaruuden. Prahan sisäratojen EM-kilpailuissa 2015 Neziri sivusi ennätystään välierässä ja juoksi loppukilpailussa uudeksi Suomen ennätysajaksi 7,97 s sijoittuen kuudenneksi.

Heinäkuussa Porin Kalevan kisoissa hän voitti neljännen 100 metrin aitojen Suomen mestaruuden. Neziri saavutti myös SM-pronssia 100 metrillä. Pekingin MM-kisoissa 2015 hän oli alkuerien 24. nopein ajalla 13,13 ollen ensimmäinen karsiutuja välieristä.

Neziri voitti hallikaudella 2016 Växjön maaottelussa 60 metrin aitajuoksukilpailun. Hän voitti saman lajin Suomen mestaruuden Tampereella kolmatta kertaa peräkkäin.

Toukokuussa 2016 hän juoksi Espoossa 100 metrillä ennätyksensä 11,48, joka samalla rikkoi Amsterdamin EM-kisojen tulosrajan 11,50. Kesäkuussa 2016 hän juoksi Lapinlahdella 100 metrin aidoissa Suomen ennätysajan 12,82, jolla hän rikkoi Rion 2016 olympiakisojen tulosrajan. Muutamaa päivää myöhemmin hän paransi Suomen ennätyksen Kuortaneella aikaan 12,81. EM-kilpailuissa hän karsiutui 100 metrin aitajuoksun välierissä ajalla 13,05.

Heinäkuussa Oulun Kalevan kisoissa hän voitti viidennen peräkkäisen 100 metrin aitojen Suomen mestaruuden. Rion olympialaisissa 2016 Neziri juoksi välierässä ajan 13,04 ja karsiutui sillä loppukilpailusta.

### 2017–
Neziri voitti sisäratojen Suomen-mestaruuden 60 metrin aitajuoksussa jälleen Jyväskylässä 2017. Hän jäi sairastumisen vuoksi pois Belgradin EM-hallikilpailuista. Hän päätti kilpailukautensa jo heinäkuun puolivälissä ylikunnon aiheuttaman stressitilan vuoksi. 

Neziri voitti 60 metrin aitajuoksun sisäratojen Suomen-mestaruuden Helsingissä 2018 ajalla 8,10. Birminghamin MM-hallikilpailuissa hän karsiutui välierissä. Heinäkuussa 2018 Jyväskylän Kalevan kisoissa Neziri voitti kuudennen 100 metrin aitojen Suomen mestaruutensa ajalla 12,92. Berliinin EM-kilpailuissa hän karsiutui välierissä. Kauden päätteeksi hän voitti Suomi−Ruotsi-maaottelun aitakisan.

Neziri voitti Kuopion SM-hallikilpailuissa 2019 kultaa 60 metrin aitajuoksussa Suomen ennätystään sivunneella ajalla 7,97. Myös hopeamitalisti Reetta Hurske juoksi saman ajan. Glasgow'n EM-hallikilpailuissa 2019 Neziri sijoittui kuudenneksi ajalla 8,09. Hän sai samana vuonna hopeaa Lappeenrannan Kalevan kisoissa.

Maailmanmestaruuskilpailuissa 2019 Dohassa Neziri karsiutui välierässä, jossa juoksi kauden parhaan aikansa 12,89.

Neziri sivusi 60 metrin aitajuoksun Suomen ennätystä 7,97 Toruńissa 8. helmikuuta 2020. Hän voitti samana talvena sisäratojen Suomen-mestaruuden Kuopiossa ajalla 8,07.

Neziri juoksi 200 metrin aitajuoksun Suomen ennätykseksi 26,65 11. kesäkuuta 2020 Timanttiliigan avauskilpailussa Oslossa.

Turun Kalevan kisoissa 2020 Neziri saavutti pika-aidoissa SM-hopeaa ajalla 13,01 ja pronssia 100 metriltä ajalla 11,75.

Tammikuun 2021 lopulla Saksan Karlsruhessa juostussa hallikilpailussa Neziri juoksi pika-aidoissa uuden SE-tuloksen 7,92. Aiempi Nezirin ja Reetta Hurskeen juoksema ennätys parani viidellä sadasosalla. Viikko myöhemmin Berliinissä Neziri paransi ennätyksen aikaan 7,91. Seuraavalla viikolla hän juoksi Ranskan Liévinissä toistamiseen ajan 7,91.

Yleisurheilun sisäratojen EM-kilpailuissa 2021 Toruńissa Neziri sijoittui 60 metrin aidoissa neljänneksi ajalla 7,93. Kesäkaudella 2021 Neziri kilpaili yhden kerran. Kauden alkupuolella hän kärsi selkävammasta ja lopulta kausi katkesi reiden revähdykseen. Hänet oli valittu Tokion olympiajoukkueeseen. Kesäkaudella 2022 hän kilpaili ainoastaan toukokuussa, jonka jälkeen ei kantapäävamman vuoksi kilpaillut lainkaan. Kantapäästä leikattiin luupiikki elokuussa 2022.

Sisäratojen SM-kilpailuissa 2023 Neziri saavutti 60 metrin juoksussa hopeaa ja viestissä kultaa. Lahden Kalevan kisoissa 2023 hän sijoittui pronssille 100 metrin aidoissa. Sisäratojen SM-kilpailuissa 2024 ja 2025 hän sai 60 metrin aidoissa hopeaa.

Toukokuussa 2025 Neziri alitti 100 metrin aitajuoksussa 13 sekunnin rajan ensimmäistä kertaa lähes viiteen vuoteen. Kesäkuussa 2025 hän paransi yhdeksän vuotta vanhaa ennätystään yhdellä sekunnin sadasosalla aikaan 12,80. Kalevan kisoissa hän sai hopeaa. Hän voitti Suomi–Ruotsi-maaottelussa 100 metrin aitajuoksun. Neziri valittiin edustamaan Suomea Tokion MM-kisoihin 2025 mutta loukkasi jalkansa viimeistelyleirillä ja joutui täten vetäytymään kilpailusta.

## Yksityiselämä
Nezirin isä on Makedonian albaani ja äiti suomalainen. Hänellä on kaksi sisarusta, veli ja sisko. Myös hänen siskonsa Nea-Mari Neziri on yleisurheilija. Neziri on kihloissa urheiluhieroja Ville-Matti Rantalan kanssa, joka huolehtii Nezirin lihashuollosta. 

Neziri valmistui ylioppilaaksi vuonna 2012 Porin suomalaisen yhteislyseon lukion urheilulinjalta ja on opiskellut Turun kauppakorkeakoulun Porin yksikössä. Hän valmistui elokuussa 2018 kauppatieteiden maisteriksi, pääaineenaan johtaminen ja organisointi. Nooralotalla ja hänen siskollaan Nea-Marilla on yhteinen yritys NoLo Oy, jonka päätoimialana on liikuntapalvelut.

## Henkilökohtaiset ennätykset
:Lähde: Tilastopaja

### Ulkoradat

### Sisäradat

### Muut saavutukset
* Porin urheilutoimittajain kerhon valinta vuoden 2008 lupaavaksi urheilijaksi
* Vuoden 2009 nuori porilainen
* Vuoden 2009 satakuntalainen urheilija
* Vuoden 2012 ja 2013 naisyleisurheilija (Suomen Urheiluliiton valinta)
* Vuoden 2013 pikajuoksija (Suomen Urheiluliiton valinta)
* Vuoden 2013 esikuva
* Porin Vuoden urheilija 2014
* Tapaseura ry:n valinta vuoden 2014 hyvien tapojen lähettilääksi
* Vuoden keskisuomalainen urheilija 2019

## Lähteet